Broj: 711-I-1592-P-96/21-06-19

Zagreb, 10. rujna 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu** **dužnosnika Krunoslava Jakupčića, predsjednika Uprave društva Hrvatske šume d.o.o.,** na 141. sjednici, održanoj 10. rujna 2021. g., donosi sljedeću

**ODLUKU**

1. **Pokreće se postupak za odlučivanje o sukobu interesa protiv dužnosnika Krunoslava Jakupčića, predsjednika Uprave trgovačkog društva Hrvatske šume d.o.o., zbog moguće povrede članka 7.** **točke c) ZSSI-a, koja proizlazi iz moguće zlouporabe prava proizašlog iz članka 9. stavka 2. alineje 7. Ugovora o vođenju poslova društva, sklopljenog u prosincu 2017.g. pod brojem: DIR-01-17-7085/01, odnosno činjenice da je troškove obrane dužnosnika u postupku koji se pred Uredom za suzbijanje korupcije i organiziranog kriminaliteta (dalje: USKOK) vodi pod brojem: ……………. snosilo trgovačko društvo Hrvatske šume d.o.o.**
2. **Poziva se dužnosnik Krunoslav Jakupčić da u roku od 15 dana od dana primitka ove Odluke dostavi Povjerenstvu očitovanje na razloge pokretanja ovog postupka, kao i na ostale navode iz obrazloženja ove odluke.**

Obrazloženje

Člankom 3. stavkom 1. podstavkom 37. ZSSI-a propisano je da su predsjednici i članovi upravi trgovačkih društava koja su u većinskom državnom vlasništvu dužnosnici u smislu istog Zakona, stoga je Krunoslav Jakupčić, povodom obnašanja dužnosti predsjednika Uprave trgovačkog društva Hrvatske šume d.o.o., obvezan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Dana 23. travnja 2021.g. na portalu Telegram.hr izašao je članak naslova „Imamo račune: Hrvatske šume su lagale. Obrana njihovog šefa u aferi Rimac plaćena javnim novcem“, U predmetnom članku autor navodi da se dužnosnika teretilo za zloupotrebu položaja i ovlasti, a da su odvjetnika kojeg je nagažirao kada je završio u pritvoru plaćale Hrvatske šume, odnosno porezni obveznici s obzirom da se radi o poduzeću u vlasništvu Republike Hrvatske. U prilog navedenom članku nalaze se i fakture Odvjetničkog društva Terešak & Partneri koji su fakturirani na trgovačko društvo Hrvatske šume d.o.o., a iz same specifikacije računa razvidno je da se isti, između ostalog, odnose na odvjetničke usluge prilikom prvog ispitivanja dužnosnika u USKOK-u radi kaznenog djela iz članka 291. stavka 1. i 2. Kaznenog zakona („Narodne novine“, broj 125/11, 144/12, 56/15, 61/15, 101/17, 118/18, 126/19 i 84/21).

Povjerenstvo je od trgovačkog društva Hrvatske šume d.o.o. i odvjetničkog društva Terešak & Partneri zatražilo podatke o tome tko je podmiro odvjetničke usluge navedenom odvjetničkom društvu i o kojim se odvjetničkim uslugama radilo.

Odvjetničko društvo Terešak & Partneri dostavilo je dopis Povjerenstvu u kojem navodi da nisu u mogućnosti dostaviti nikakve podatke i dokumentaciju vezano uz klijenta Krunoslava Jakupčića, a budući da su temeljem članka 13. Zakon o odvjetništvu („Narodne novine“, broj 09/94, 117/08, 50/09, 75/09, 18/11) vezani odvjetničkom tajnom.

Trgovačko društvo Hrvatske šume d.o.o. odgovorilo je na traženje Povjerenstva dopisom KLASA: DIR/21-01/4033, URBROJ: 00-07/01-21-02 navodeći da trgovačko društvo ima sklopljene ugovore o zastupanju s odvjetničkim društvom Terešak & Partneri d.o.o. u postupcima pred sudovima u domeni radnih sporova i naknada štete te područjima iz stvarnog prava. Nadalje, navodi se da predsjednik Uprave sukladno članku 9. stavku 2. alineji 7. Ugovora o radu ima pravo na troškove angažmana odvjetnika te da je isti kao obranu u kaznenom postupku koji se protiv njega vodi pred USKOK-om pod brojem ……………… angažirao kao branitelja odvjetnika Vladimira Terešaka koji ga zastupa temeljem punomoći koja je njemu osobno dana.

U prilog dopisu dostavljen je Ugovor o vođenju poslova društva koji je Skupština društva Hrvatske šume d.o.o. sklopila s Krunoslavom Jakupčićem u prosincu 2017.g. a kojim se utvrđuje da je Krunoslav Jakupčić na sjednici Skupštine društva dana 14. studenog 2017.g. imenovan za predsjednika Uprave društva Hrvatske šume d.o.o. Člankom 9. stavkom 2. navedenog Ugovora propisano je da predsjednik Uprave ima pravo na naknadu svih uobičajenih troškova koji će nastati pri izvršavanju njegovih obveza a posebno troškove službenih putovanja do stvarno nastalih troškova, troškova poslovnih savjetovanja, troškova stručne literature, troškova reprezentacije, članarine u stručnim udruženjima, troškove stručnih seminara, usavršavanja stranih jezika i sličnih oblika usavršvanja, troškova angažmana odvjetnika i naknada kazni za slučajeve kada Uprava društva snosi sankcije kao odgovorna osoba u pravnoj osobi bez subjektivne krivnje predsjednika Uprave te ugovaranje police životnog osiguranja za slučaj smrti, smrti uslijed nezgode, nastanka invalidnosti s osiguranom svotom za nastup ugovorenih rizika u iznosu od 50.000 EUR-a za cijelo vrijeme obnašanja dužnosti.

Uvidom u odredbe Kaznenog zakona, Povjerenstvo je utvrdilo da se članak 291. stavak 1. i 2. odnosi na kazneno djelo zlouporabe položaja i ovlasti. U predmetnom članku propisano je da će se službena ili odgovorna osoba koja iskoristi svoj položaj ili ovlast, prekorači granice svoje ovlasti ili ne obavi dužnost pa time sebi ili drugoj osobi pribavi korist ili drugome prouzroči štetu, kazniti kaznom zatvora od šest mjeseci do pet godina, a ako je kaznenim djelom iz stavka 1. ovoga članka pribavljena znatna imovinska korist ili je prouzročena znatna šteta počinitelj će se kazniti kaznom zatvora od jedne do dvanaest godina.

Budući da iz dostupne dokumentacije proizlazi kako se u konkretnom slučaju ne bi radilo o angažiranju odvjetnika i naknadi kazni za slučajeve kada Uprava društva snosi sankcije kao odgovorna osoba u pravnoj osobi bez subjektivne krivnje predsjednika Uprave, a za koje troškove je ugovoreno da ih podmiruje trgovačko društvo Hrvatske šume d.o.o., Povjerenstvo je donijelo odluku kao u točki I. izreke.

Sukladno članku 39. stavka 3. ZSSI-a poziva se dužnosnik Krunoslav Jakupčić da u roku od 15 dana od dana primitka ove odluke dostavi Povjerenstvu pisano očitovanje u odnosu na razloge pokretanja ovog postupka, kao i na ostale navode iz obrazloženja odluke, te da Povjerenstvu dostavi svu relevantnu dokumentaciju kojom raspolaže.

 PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnik Krunoslav Jakupčić, elektroničkom dostavom
2. Objava na internetskoj stranici Povjerenstva
3. Pismohrana